Í grein Solveigar og Skúla er viðruð sú hugmynd að Samtökin ’ 78 og þjóðkirkjan haldi sameiginlegt málþing á næsta ári . Á því þingi eigi að fara yfir söguna , þar á meðal þann ágreining sem var uppi innan kirkjunnar . Við í Samtökunum ’ 78 fögnum þeirri hugmynd og þykir það rökrétt framhald af afsökunarbeiðni biskups í Kastljósi í síðustu viku . Einnig gerum við okkur grein fyrir því að mikil vinna er fram undan , enda hafa kynslóðir samkynhneigðra og fleiri hópa hinsegin fólks fundið fyrir mikilli höfnun af hálfu þjóðkirkjunnar þrátt fyrir velvild margra presta innan hennar raða . Af texta greinarinnar mætti ráða að þjóðkirkjan og Samtökin ’ 78 hafi unnið þétt saman að undanförnu . Við höfum þó ekki verið í eiginlegu samstarfi , en vissulega fundið fyrir mikilli velvild frá þjóðkirkjunni á undanförnum árum og m.a. hefur verið leitað til okkar um fræðslu til handa fólki innan kirkjunnar . Í greininni er einnig nefnt að formaður Samtakanna ’ 78 hafi sagt að „ full sátt væri gagnvart kirkjunni eftir þessa afsökunarbeiðni [ biskups ] “ . Rétt er að ég sagðist fagna afsökunarbeiðni biskups , enda væri það tímabært og gott skref í rétta átt . Það hefur þó enn ekki náðst full sátt gagnvart kirkjunni innan raða Samtakanna ’ 78 eða innan hinsegin samfélagsins . Að því sögðu , þá viljum við gjarnan halda áfram að vinna að sáttum og erum ánægð með viðleitnina sem kirkjan hefur sýnt að undanförnu . Rétt er að nefna að barátta Samtakanna ’ 78 á sínum tíma snerist fyrst og fremst um réttinn til borgaralegs hjónabands , en því stóð kirkjan gegn . Sá hluti sögunnar situr hvað fastast í okkar fólki og hann viljum við gjarnan ræða og gera upp . Það er gott að þjóðkirkjan vilji hlusta á raddir okkar , stuðla að fjölbreytileika og sýna samstöðu með hinsegin fólki . En traust til stofnana samfélagsins er áunnið og það mun taka tíma og vinnu að byggja aftur upp það traust sem hefur glatast í þessu máli . Samtökin ’ 78 eru tilbúin í þá vinnu og við hlökkum til samtalsins sem fram undan er .